গবেষণার প্রতিবেদন অনুযায়ী, বেশিরভাগ বেসরকারি হাসপাতাল ও রোগ-নির্ণয় কেন্দ্র নিবন্ধিত না হয়েই কার্যক্রম শুরু করে এবং দেশব্যাপী কতগুলো অনিবন্ধিত প্রতিষ্ঠান রয়েছে তার কোনো তথ্য সংশ্লিষ্ট কর্তৃপক্ষের কাছে নেই। গবেষণার অন্তর্ভুক্ত মোট ১১৬টি প্রতিষ্ঠানের মধ্যে দেখা যায়, ৯৭টিতে পরিবেশ অধিদপ্তরের ছাড়পত্র নেই, ৩২টিতে স্বাস্থ্যসম্মত পরিবেশের ঘাটতি রয়েছে, ৭৭টিতে নারী ও পুরুষের জন্য পৃথক টয়লেট ব্যবস্থা নেই, ৪২টি প্রতিষ্ঠান নিয়মবহির্ভূতভাবে আবাসিক এলাকায় কার্যক্রম পরিচালনা করছে এবং ২২টি প্রতিষ্ঠানের ক্ষেত্রে একই ভবনে চিকিৎসাসেবার পাশাপাশি নিয়মবহির্ভুতভাবে আবাসিক ও বাণিজ্যিক প্রতিষ্ঠানের উপস্থিতি লক্ষণীয়। গবেষণার অন্তর্ভুক্ত ৬৬টি হাসপাতালে সার্জারি সুবিধা থাকলেও ৯টিতে পোস্ট-অপারেটিভ কক্ষ নেই, ৫২টিতে সার্বক্ষণিক চিকিৎসক নেই, জেলা ও বিভাগীয় পর্যায়ের ২০টি হাসপাতাল অনুমোদন না নিয়েই বিশেষায়িত সেবা যেমন- আইসিইউ, সিসিইউ, এনআইসিইউ, কার্ডিয়াক প্রভৃতি সেবা প্রদান করছে এবং ২৩টি হাসপাতাল অনুমোদন না নিয়েই শয্যা সংখ্যা বৃদ্ধি করেছে। এছাড়া উপজেলা ও জেলা পর্যায়ের বেশিরভাগ হাসপাতালের নিজস্ব চিকিৎসক নেই এবং এ পর্যায়ের ২১টি হাসপাতালে জরুরি সেবার কোনো ব্যবস্থা না থাকার তথ্য পাওয়া গেছে। গবেষণার অন্তর্ভুক্ত ৫০টি রোগ-নির্ণয় কেন্দ্রের ১২টিতে পৃথক নমুনা সংগ্রহ কক্ষ এবং ২৬টিতে প্যাথলজিস্টদের পৃথক কক্ষের অস্তিত্ব পাওয়া যায়নি। আর ২১টি প্রতিষ্ঠানে দেখা যায় সেবাগ্রহীতাদের জন্য পরীক্ষা-নিরীক্ষার মূল্য সম্পর্কে কোনো তথ্য প্রদর্শন করা হয়নি। অধিক মুনাফা অর্জনে হাসপাতাল কর্তৃপক্ষ কর্তৃক অনেক সময় প্রসূতিকে সিজারিয়ান প্রসবে উদ্বুদ্ধ করার অভিযোগ রয়েছে। দেশে সিজারিয়ান নবজাতক প্রসবের হার ২০০৪ সালের ৪ শতাংশ থেকে বেড়ে ২০১৪ সালে ২৩ শতাংশে পৌঁছায়। এলাকাভেদে সেবার মূল্যের ব্যাপক তারতম্যও লক্ষণীয়। এছাড়াও, অধিক মুনাফার লক্ষ্যে প্রতিষ্ঠান কর্তৃক সেবাগ্রহীতার অতিরিক্ত পরীক্ষা-নিরীক্ষাসহ অতিরিক্ত ওষুধ ক্রয়ের পরামর্শ প্রদান, এক রোগীর অতিরিক্ত ওষুধ পরবর্তীতে অন্য রোগীর কাছে বিক্রয়, মেয়াদোত্তীর্ণ ও নি¤œমানের রি-এজেন্ট ব্যবহার, পরীক্ষা-নিরীক্ষা সঠিক না হওয়া, পরীক্ষা না করেই প্রতিবেদন তৈরি যা স্থানীয় পর্যায়ে ‘বালতি টেস্ট’ নামে পরিচিত প্রভৃতি অনিয়মের তথ্য গবেষণায় পাওয়া যায়।